  

Plan poslovanja

za 2024. godinu

**Osnovni planski podaci za 2024. godinu:**

Plan putnika: **3.200.000** putnika

Plan kilometara: **1.760.000** km

Plan prihoda: **6.227.950** €

Plan rashoda: **6.197.950** €

Kapaciteti : **38** autobusa

Kadrovi: **128** radnika

**studeni, 2023. godine**

**UVOD**

Plan poslovanja izrađen je na osnovi poslovanja 2022. godine i poslovanja prva tri kvartala 2023. godine.

Osnova Plana poslovanja za 2024. godinu je očuvanje postojećeg, ali i povećanje standarda prijevozne usluge.

Planom se definira kontinuitet poslovnih aktivnosti tijekom 2024. godine s težištem na funkcioniranje prometne djelatnosti kao dijela komunalnog gospodarstva Gradova Pule i Vodnjana, te Općina Medulin, Ližnjan i Fažana.

U okviru ovog plana poslovanja razrađeni su sljedeći dijelovi:

1. Plan kadrova
2. Plan prihoda i rashoda
3. Plan usluge prijevoza
4. **PLAN KADROVA**

Tijekom 2024. godine u cilju osiguranja kontinuiteta funkcioniranja djelatnosti prijevoza putnika plan kadrova se dimenzionira na **128** radnika.

*Tablica 1. Plan zaposlenih za 2024.godinu*

|  |  |  |  |  |  |
| --- | --- | --- | --- | --- | --- |
| **Naziv radnog mjesta** | **Brojradnika** | **Naziv radnog mjesta** | **Brojradnika** | **Naziv radnog mjesta** | **Brojradnika** |
| Direktor | 1 | Rukovoditelj prometa i tehnike | 1 | Voditelj investicija i financija  | 1 |
| Poslovna tajnica | 1 | Voditelj prometnih poslova | 1 | Glavni knjigovođa | 1 |
| Voditelj kontrole | 1 | Voditelj sustava kvalitete prijevoza | 1 | Knjigovođa | 3 |
| Kontrolor  | 5 | Tehnolog naplatnog i informatičkog sustava | 1 | Samostalni komercijalist | 1 |
| Voditelj mikromobilnosti i zaštite na radu | 1 | Glavni prometnik | 1 | Referent marketinga i odnosa s javnošću | 1 |
|  |   | Prometnik | 3 | Referent prodaje karata | 4 |
|   |   | Vozač autobusa | 76 | Referent kontrole prihoda | 1 |
|   |   | Dežurni vozač | 3 |   |   |
|   |   | Točilac goriva - perač | 2 |   |   |
|   |   | Čistač | 5 |   |   |
|   |   | Poslovođa održavanja | 1 |   |   |
|   |   | Automehaničar | 8 |   |   |
|   |   | Autoelektričar | 1 |   |   |
|   |   | Autolimar - lakirer | 1 |   |   |
|   |   | Automehaničar - skladištar | 1 |   |   |
|   |   | Pogonski serviser | 1 |   |   |
| **Ured direktora** | **9** | **Prometno – tehnički poslovi** | **107** | **Financijsko – računovodstveni poslovi** | **12** |

1. **PLAN PRIHODA I RASHODA**

Prilikom definiranja plana prihoda i rashoda za 2024. godinu krenulo se od sljedećih elemenata:

* osnova za planiranje prihoda je ostvaren prihod u 2022. godini i projekcija prihoda tijekom 2023. godine (na osnovu ostvarenog u prva 3 kvartala), kao i podmirenje svih obveza vlasnika prema Društvu.
* procjena rashoda temelji se na analizama troškova u 2022. godini i projekciji troškova za 2023. godinu (na osnovu ostvarenog u prva 3 kvartala).

**Obrazloženje pozicija prihoda:**

Tijekom 2024. godine planiraju se ukupni prihodi u iznosu od 6.227.950 € što je 1 % više od projekcije ostvarenja za 2023. godinu a temelji se najviše na očekivanom povećanju prihoda od pružanja usluga (osnovna djelatnost) od 12 %.

**Poslovni prihodi** planirani su u ukupnom iznosu od 6.139.440 € gdje su najznačajnije pozicije:

*Tablica 2. Prihod od pružanja usluga – 2.600.000 €*

|  |  |
| --- | --- |
| **Godina** | **Prihodi od pružanja usluga**(€) |
| 2015 | 1.830.787 |
| 2016 | 1.897.801 |
| 2017 | 2.025.177 |
| 2018 | 2.139.510 |
| 2019 | 2.209.306 |
| 2020 | 1.136.111 |
| 2021 | 1.386.045 |
| 2022 | 1.894.841 |
| projekcija 2023 | 2.330.973 |
| **plan 2024** | **2.600.000** |

Tablica 2 prikazuje kako je do trenutka pandemije COVID 19 prihod od osnovne djelatnosti bio znatno veći u odnosu na prihod ostvaren u „COVID“ godinama. Tijekom 2023. godine (na osnovu ostvarenog u prva 3 kvartala ) prihod od osnovne djelatnosti bio je znatno veći u odnosu na 2022. godinu te je za očekivati da će se nastaviti pozitivan trend povećanja prihoda od osnovne djelatnosti. Povećanje prihoda se očekuje zbog povećanja broja prodanih karata kao i zbog povećanja cijena dijela karata do kojeg je došlo polovinom rujna 2023. godine.

*Prihod od kompenzacija, subvencija, dotacija, refundacija i sl. 3.471.000 €*

Predmetni prihod od 3.471.000 € se dijeli na dvije osnovne stavke:

1. *Prihod od pokrića gubitaka (subvencija)*

*Tablica 3. Obveze suvlasnika prema Društvu sukladno Ugovoru o uslugama u javnom interesu i osiguranja i javnog prijevoza*

|  |  |  |  |
| --- | --- | --- | --- |
| (€) | realizirani gubitak | projekcija | **plan** |
| 2018. | 2019. | 2020. | 2021. | 2022. | 2023. | **2024** |
| Grad Pula | 875.902 | 938.806 | 991.347 | 1.146.638 | 1.512.111 | 1.885.407 | **1.806.360** |
| Općina Fažana | 11.131 | 23.013 | 28.743 | 16.323 | 25.653 | 41.569 | **39.480** |
| Grad Vodnjan | 44.238 | 70.147 | 79.468 | 95.965 | 138.920 | 160.860 | **165.120** |
| Općina Ližnjan | 126.527 | 66.262 | 64.116 | 73.970 | 109.944 | 136.651 | **139.800** |
| Općina Medulin | 220.191 | 198.076 | 180.345 | 159.136 | 203.065 | 270.755 | **249.240** |
| **Ukupno** | **1.277.989** | **1.296.304** | **1.344.019** | **1.492.032** | **1.989.693** | **2.495.242** | **2.400.000** |

Tablica prikazuje ukupne obveze suvlasnika prema Društvu sukladno Ugovoru o uslugama u javnom interesu i osiguranja i javnog prijevoza u Gradu Puli, Gradu Vodnjanu, Općinama Fažana, Ližnjan i Medulin, a na osnovu Metodologije utvrđivanja neto financijskog učinka.

Vidljiv je značajan rast subvencije u 2022. i 2023. godini kao posljedica rasta troškova poslovanja (rast cijena goriva, stlačenog prirodnog plina, el. energije, povećanje plaća zaposlenika…) uz zadržavanje nepromijenjenih cijena prijevozne usluge (voznih karata).

1. *Prihod od povrata amortizacije EU fondova*

Prihod od povrata amortizacije EU fondova po projektima (NO REGRET 1, ITU MEHANIZAM i NO REGRET 2) planira se u iznosu od 1.053.920 € i podrazumijeva knjigovodstveno usklađivanje amortizacije autobusa nabavljenih putem financiranja iz EU projekata.

Sukladno ugovoru o financiranju, nije dozvoljen obračun amortizacije na sredstva dobivena putem EU financiranja te se na troškovnoj strani knjiži cjelokupan iznos amortizacije autobusa, a na prihodovnoj strani se vrši usklađivanje.

**Financijski prihodi** planirani su u ukupnom iznosu od 1.500 € gdje je najznačajnija pozicija „Prihod od redovnih kamata po osnovi depozita, plasmana u fondove i sl.“ Ne očekujući značajnija financijska sredstva oročena u poslovnim bankama, planirani iznos kamata je 1.500 €.

**Ostali prihodi** planirani suu iznosu od 87.010 €. Pozicija „Prihodi od naplaćenih potraživanja otpisanih u prethodnim razdobljima“ ima planirani iznos od 26.810 € što se prvenstveno odnosi na planiranu naplatu od strane Grada Vodnjana.

Pozicija „Ostali izvanredni prihodi“ u iznosu od 60.000 € odnosi se na prihode od osiguranja, povrata djela trošarina za gorivo, prihod od odobrenih rabata i drugo.

**Obrazloženje pozicija rashoda:**

Tijekom 2024. godine planiraju se ukupni rashodi u iznosu od 6.197.950 € što je 6% više od projekcije ostvarenja za 2023. godinu, a temelji se najviše na očekivanom povećanju cijena naftnih derivata, el. Energije i troškova materijala za održavanje autobusa i opreme.

Osim toga, u planu za 2024. godinu uračunat je trošak povećanja materijalnih prava radnika te nastavak povećanja broja zaposlenih (vozača autobusa).

**Poslovni rashodi** planirani su u ukupnom iznosu od 6.111.950 €. Najznačajnije pozicije među poslovnim rashodima su:

*Materijalni troškovi – 1.221.000 €*

*Tablica 4. Trošak materijala i sirovina u osnovnoj djelatnosti*

|  |  |
| --- | --- |
| **Godina** | **Trošak materijala i sirovina**(€) |
| 2015. | 672.019 |
| 2016. | 617.984 |
| 2017. | 669.315 |
| 2018. | 757.434 |
| 2019. | 750.526 |
| 2020. | 439.522 |
| 2021. | 488.845 |
| 2022. | 684.564 |
| projekcija 2023 | 965.941 |
| **plan 2024** | **1.050.000** |

Tablica prikazuje trošak materijala i sirovina u osnovnoj djelatnosti gdje najznačajniji udio imaju gorivo, mazivo i stlačeni prirodni plin. Vidljivo je povećanje od 9 % u odnosu na projekciju ostvarenja u 2023. godinu.

Modernizacijom voznog parka došlo je do smanjenja troška za rezervne dijelove u ranijim godinama. Međutim, plan za narednu 2024. godinu je 22 % veći trošak u odnosu na projekciju za 2023. godinu zbog isteka period jamstva na veći dio voznog parka.

*Troškovi usluga – 629.000 €*

Troškovi usluga podrazumijevaju troškove komunalnih usluga, telekomunikacija, usluge održavanja, osiguranja, registracije vozila i dr.

Najznačajniji su troškovi osiguranja planirani u iznosu od 130.000 € te troškovi intelektualnih usluga planirani su u iznosu od 170.000 €.

Za poziciju „Troškovi ostalih usluga“ planirani iznos je 90.000 € gdje se najvećim djelom ubrajaju grafičke usluge, usluge čišćenja, naknada (provizija) za iNovine i Tisak, i drugo.

*Troškovi osoblja – 2.746.650 €*

Troškovi osoblja predstavljaju najveću stavku u poslovnim rashodima u iznosu od 2.746.650 € i veći su za 11 % u odnosu na projekciju 2023. godine zbog povećanja materijalnih prava radnika, ali i nastavka zapošljavanja dodatnih vozača.

*Troškovi amortizacije – 1.465.000 €*

U skupini „Troškovi amortizacije“ planiran je iznos od 1.465.000 €. Razlog tome je evidencija amortizacije novonabavljenih autobusa putem EU fondova po projektima (NO REGRET 1, ITU MEHANIZAM i NO REGRET 2). Amortizacija građevinskih objekata najvećim djelom čini amortizacija servisne radione, amortizacija postrojenja i opreme, dok amortizaciju ostalih pozicija čine uglavnom licence.

*Ostali troškovi poslovanja – 50.300 €*

Ostali troškovi poslovanja planiraju se u iznosu od 50.300 € i predstavljaju značajno smanjenje u odnosu na projekciju 2023 godine.

**Financijski rashodi** planirani su u ukupnom iznosu od 50.000 € i u tu skupinu se ubrajaju troškovi po osnovi kamata po zajmovima i kreditima i ostali financijski rashodi.

**Ostali rashodi i vrijednosna usklađivanja** planirani su u ukupnom iznosu od 36.000 € i tu skupinu u najvećoj mjeri sačinjava vrijednosno usklađivanje potraživanje od kupaca u iznosu od 27.000 € (Grad Vodnjan), dok su ostali izvanredni rashodi planirani u iznosu od 9.000 €.

**Planirani rezultat poslovanja prije poreza:**

Planirana je dobit u iznosu od 30.000 € koju se planira knjižiti kao zadržanu dobit Društva.

1. **PLAN USLUGE PRIJEVOZA**

Planom usluge prijevoza planira se nastavak pružanja usluga prijevoza unutar mreže javnog prijevoza koja se sastoji od:

* mreže gradskog autobusnog prijevoza u gradu Puli s 8 gradskih linija (i njihovih inačica)
* mreže prigradskog autobusnog prijevoza u prigradu grada Pule sa 7 prigradskih linija (i njihovih inačica)

Planira se ostvarenje **90.640 polazaka** na svim linijama tijekom 2024. godine što je 1,1 % više u odnosu na projekciju realizacije 2023. godine.

Povećanje broja polazaka rezultira isto tako povećanjem broja prijeđenih kilometara, pa se tako planira prijeći **1.760.000 kilometara**.

Pritom se planira prevesti **3.200.000 putnika** što je povećanje od 3% u odnosu na projekciju realizacije za 2023. godinu.

Sve navedeno planira se izvršiti voznim parkom koji broji 38 autobusa. Obzirom da je od strane Ministarstva mora prometa i infrastrukture najavljeno financiranje nabave električnih autobusa iz EU fondova čiji bi postupak mogao krenuti tijekom 2024. godine, svakako će naglasak biti na nastavku ulaganja u kvalitetu pružanja usluge prijevoza.

1. **ZAKLJUČAK**

Kako je navedeno na početku izvještaja, broj zaposlenih u 2024. godini nastoji se povećati na 128 zaposlena radnika što se prije svega odnosi na zapošljavanje vozača autobusa tijekom 2023. godine Društvo je uz izniman angažman uspjelo (školovanjem novih vozača) osigurati kontinuitet u pružanju usluge.

Društvo je pokrenulo razne mjere u cilju zapošljavanja novih vozača autobusa poput školovanja za vozača autobusa, osiguravanje smještaja za one radnike koji dolaze iz udaljenijih mjesta te, putem raznih medijskih kanala, nastoji privući potreban broj djelatnika kako bi Pulapromet i dalje nesmetano pružao uslugu prema svim korisnicima JGP-a.

Prema planu za 2024. godinu naglasak je na pripremi dokumentacije vezano za nabavku električnih autobusa sufinanciranih EU fondovima te provedbu implementacije Park&Ride sustava putem ITU mehanizma. Time Društvo nastavlja uspješan ciklus u povlačenju sredstava EU fondova.

U suradnji s Gradom Pula nastojat će se stvoriti drugačije prometne tokove od dosadašnjih u centru grada dajući veću prednost javnom gradskom prijevozu, biciklistima i pješacima.

Planira se:

* nabava mini autobusa za pješačku zonu (električni) – planirana investicija 200.000 €
* priprema dokumentacije za uvođenje sustava Park & Ride s integracijom sustava javnog prijevoza, mikromobilnosti i parkiranja sufinanciranih EU fondovima putem ITU mehanizma
* uvođenje sustava najave dolaska autobusa u stvarnom vremenu putem aplikacije GoogleMaps
* potpisivanje novih ugovora s kandidatima za izobrazbu polaganja za „D“ kategoriju
* nastavak kolektivnih pregovora sa sindikatima koji djeluju u Društvu
* zamjena dotrajale rasvjete na garaži uz prethodnu izradu projekta

 **D I R E K T O R**

 Tomislav Josipović dipl. oec.

**PRILOG:**

* Obrazac Plana 2024. Pulapromet
* Plan usluge prijevoza
* Minimalni volumen usluge
* Realizirana i očekivana naknada za razdoblje od 2020. do 2024. godine
* Preraspodjela pokrića gubitaka između JLS
* Predujam za očekivani gubitak (subvencija)